“ዓቃቤያን ህግ የየትኛውም የፖለቲካ ፓርቲ አባል መሆን አይችሉም” ጠቅላይ ዓቃቤ ህግ አቶ ብርሃኑ ፀጋዬ
አዲስ አበባ፡- ‹‹የዓቃቤ ህግ መተዳደሪያ ደንብ በሚኒስትሮች ምክር ቤት የፀደቀ በመሆኑ ዓቃቤያን ህግ የየትኛውም የፖለቲካ ፓርቲ አባል መሆን አይችሉም›› ሲሉ የፌዴራል ጠቅላይ ዓቃቤ ህግ አቶ ብርሃኑ ፀጋዬ ገለፁ። በአሁኑ ወቅት ምንም አይነት የጨለማ እስር ቤቶች አለመኖራቸውንም አስታውቀዋል። ጠቅላይ ዓቃቤ ህግ አቶ ብርሃኑ ፀጋዬ ‹‹እኔ ለህግ ተገዢ ነኝ›› በሚል መሪ ሐሳብ ዛሬ የሚከበረውን የፍትህ ቀንን አስመልክተው ከአዲስ ዘመን ጋዜጣ ጋር ባደረጉት ቃለ ምልልስ እንደተናሩት፤ ከዚህ በፊት ዓቃቤ ህግ የየትኛውም የፖለቲካ ፓርቲ አባል መሆን ይችል ነበር። ነገር ግን አሁን በሚኒስትሮች ምክር ቤት በፀደቀው አዲስ የዓቃቤ ህግ መተዳደሪያ ደንብ መሰረት ዓቃቤያን ህግ የየትኛውም የፖለቲካ ፓርቲ አባል መሆን አይችሉም። ‹‹ፖሊስና ፍርድ ቤቶች ድሮውንም ቢሆን በፓርቲ አባልነት ውስጥ መግባት ስለማይችሉ ጉዳዩ አይመለከታቸውም›› ያሉት አቶ ብርሃኑ፣ ዓቃቤያን ህጉ ግን ምንም እንኳ ቀደም ሲል በየትኛውም ፓርቲ አባል የመሆን እድሉ ነበራቸው ብለዋል። በአሁኑ ሰዓት ግን ነፃ ሆነው ማገልገል ስለሚጠበቅባቸው የየትኛውም ፓርቲ አባል መሆን እንደማይችሉ ተናግረዋል። እንደ አቶ ብርሃኑ ገለፃ፤ ገለልተኛ ሆኖ መስራት ማለት ህግና ህግን ብቻ መሰረት አድርጎ መስራት ማለት ነው። በማናቸውም ጉዳዮች ማለትም በፖለቲካም ሆነ በማህበራዊና ኢኮኖሚያዊ ጉዳዮች ላይ ያለለአድልዎ መስራት ማለት ነው። ሰው በሰውነቱ ብቻ ማግኘት የሚገባውን መብት እንዲለማመድ፤ ከዛ ውጭ ሲሆን ደግሞ ህግን መሰረት አድርጎ ለህግ እንዲቀርብ የፍትህ አካላቱ ገለልተኝነታቸው ለህዝባቸው፣ ለህግ እንዲሁም ለህሊናቸው መሆን አለበት። አቶ ብርሃኑ፣ ማዕከላዊ በአንድ ጎን ለህዝብ እይታ ይቅረብ እንጂ ዛሬም ቢሆን ጨለማ እስር ቤቶች አሉ ይባላልና ይህን እንዴት ያዩታል? ተብሎ ለተነሳላቸው ጥያቄ ሲመልሱ፤ በአሁኑ ሰዓት ምንም አይነት የጨለማ እስር ቤቶች አለመኖራቸውን ተናግረዋል። እንደ ጠቅላይ አቃቤ ህጉ ገለፃ በአሁኑ ወቅት ሰዎች የሚታሰሩት ሁለት ቦታ ነው፣ አንደኛው ክስ እስኪመሰረት ድረስ የሚቆይበት ፖሊስ ጣቢያ ነው። ይህም በአዲስ አበባ በተለያዩ ቦታዎች አለ። በዓቃቤ ህግና በሌሎች አካላትም የሚጎበኝና የታወቀ ማለት ነው። ሁለተኛው ደግሞ ማረሚያ ቤት ነው። ከሁለቱ ውጪ ሌላ እስር ቤት የለም። የታሰረውም ሰው ይታወቃል። ስለዚህ ማረሚያ ቤትም ሆነ ማቆያ ቤት ሄዶ መጎብኘት ስለሚቻል ጨለማ ቤት የሚባል ነገር የለም፤ መኖርም የለበትም። እንደ እርሳቸው ገለፃ፤ ማዕከላዊ በራሱ ምንምድን ነው? ምንስ ነበር? የሚለው ነገር ዝም ብሎ በስም ሊታወቅ ይችላል። ነገር ግን አሁን የማስጎብኘታችን አንዱ ዓላማም ሰው የማይታሰርበት ቦታ መሆኑን ለማሳየት ጭምር ነው። ህዝቡም ይህን ተረድቶ እና አይቶ የሚባለው ነገር አሉባልታ መሆኑን እንዲገነዘብ ለማድረግ ነው።አዲስ ዘመን ጳጉሜ 5/2011አስቴር ኤልያስ